ལོ་ཟླའི་འགྲོས་ཀྱི་འཕེལ་བ་ཡིས་ཟླ་བའི་ཞལ་ཁྱིམ་གང་བ་བཞིན།བཙན་པོའི་ཐུགས་རིས་རྟ་བདུན་དབང་བོས་རུ་སྣ་དྲངས་ཏེ།ཡར་ལུང་མལ་གྲོ་ནས་སྐྱིད་ཤོད་དམར་པོ་རི་ལ་གནས་སྤར་བའི་དུས་དེ་ནས།ཁྱེད་རང་གངས་དཀར་ར་བའི་དཀྱིལ་དབུས་ནས་སྐུ་བལྟམས་ཤིང་ནར་སོན།པོ་ཏ་ལ།ཁྱེད་ཀྱི་རྔམ་བརྗིད་དང་ཟིལ་ཤུགས་ཀྱིས་གཡོ་ཅན་ཧམ་ལྡན་དག་གི་དུག་ལྕེ་ཡི་རྩྭ་ལོ་འབྲེག་བཞིན་སྙན་པའི་བ་དན་ཕྱོགས་སུ་གཡོས་ཤིང་།རྩ་བ་ཀླུ་དང་རྩེ་མོ་དགུང་ལ་ཟུག་པས།ཁྱེད་ཀྱི་མཚན་ལ་རྩེ་ཕོ་བྲང་པོ་ཏ་ལ་ཞེས་ཐོགས།ངས་སོར་བཅུའི་ཐལ་མོ་སྙིང་ཁར་སྦྱར་ཏེ་ཁྱེད་ལ་མཇལ་ཐེངས་རེ་རེར།སྲོང་བཙན་སྒམ་པོ་དང་མགར་སྟོང་བཙན།རྒྱལ་དབང་ལྔ་བ་དང་སྡེ་སྲིད་སངས་རྒྱམ་སོགས་དཔའ་མཛངས་རྟུལ་གསུམ་གྱི་ཀློང་བརྡོལ་བའི་དམ་པ་རེ་རེའི་རྟོགས་པའི་ཟབ་ཡངས་དང་དཔྱོད་པའི་མིག་རྒྱང་དྲན་བྱུང་།